Quarta-Feira, XVIII Semana iha Tempo Comun (ANO A) – Diocese de Dili\nDiocese de Dili > NOTÍCIAS > LETURA DIÁRIA > Quarta-Feira, XVIII Semana iha Tempo Comun (ANO A)\nPrimeira Leitura Jer. 31. 1-7\nNa’i dehan: “Iha tempo ne’e, Ha’u sei sai nu’udar Maromak, ba tribo hotu Israel nian; sira sei sai Ha’u Nia povo”.\nNa’i ko’alia nune’e: “Povo nebé seidauk mate, hetan Maromak Nia laran di’ak iha rai fuik maran; Israel atu ba to’o ona iha nia tur fatin”. Housi dook, Na’i mosu ba sira hodi dehan: “Ha’u hadomi ó ho domin rohan laek; tan ne’e, Ha’u rai Ha’u Nia di’ak ba ó. Ha’u sei hari hikas fali ó: “Fetorá Israel nian, ó sei sai foun hikas fali. Ó sei ba hikas fali, hafutar-an ho ó nia tamborin sira atu hola parte iha dansa ksolok nian. Ó sei ba kuda ai uvas sira iha foho Samaria nian; sira nebé kuda ai hirak ne’e sei ku’u nia fuan. Basá, sei mai loron ida iha nebé senatinela sira hakilar iha foho Efraim nian: ‘Imi hamriik ba! Ita sa’e ba Sião ba hasouru Na’i, Ita Maromak!”’\nNa’i dehan nune’e: “Tan Jacob, imi hakilar ho ksolok maka’as ba, hahí ida be uluk liu nação sira hotu. Halo, atu ema hotu rona imi nia hahí sira! Haklaken ba: ‘Na’i soi tiha ona Nia povo, resto housi Israel oan sira”.\nRefrão : Hanesan bibi-atan hein nia bibi sira, nune’e mós Na’i hein ita!!! Repete-se\nNação sira, rona didi’ak Na’i nia liafuan ba,\nHaklaken ba nusa sira be dook:\n“Ida nebé halo namkari Israel, sei halibur fali nia,\nSei tau matan ba nia hanesan\nBibi-atan ida, ba nia bibi sira.” Refrão\nNa’i soi tiha ona Jacob,\nHasai nia housi ema nebé ukun nia, nia liman.\nSira sei fila hikas ho ksolok ua’in ba foho Sião,\nFetorá sei dansa ho ksolok,\nFoin sa’e no katuas sira sei hahí.\nHa’u sei nakfila nia lutu ba ksolok,\nNia laran susar sei nakfila ba hamnasa. Refrão\nIha tempo nebá, Sai tiha housi nebá, Jesus liu ba rai Tiro no Sidonia nian. iha oras nebá feto cananeia ida nebé mai housi rai nebá hahu hakilar dehan: “Na’i, David nia Oan, sadi’a ha’u: diabo fó terus boot ba ha’u nia oan feto.” Maibé Nia la hatan liafuan ida. Escolante sira hakbesik ba Nia hodi husu: “Hatan tiha ba nia ba, basá nia hakilar bei-beik tuir ita. “Nia hatan: “Ha’u mai de’it ba bibi sira nebé lakon housi umakain Israel nian.” Maibé feto ne’e mai hakneak iha Nia oin dehan: “Na’i, tulun ha’u!” Nia simu: “La di’ak hasai oan sira nia aihan hodi soe fali ba asu oan sira!” Feto ne’e dehan fali: “Ne’e lós duni, Na’i; maibé asu oan sira mós han etu mumun nebé monu housi sira na’in nia mesa.” Jesus hatan ba nia: “Feto, ó nia fiar boot tebes! Halo duni tuir ó hakarak ba.” Iha oras nebá, nia oan feto hetan fali isin di’ak.\nPrevious PostFAUSTINO: DIFICIL COLOCA MEMBRO PNTL IHA CADA UNIVERSIDADE SIRA Next PostQuinta-Feira, XVIII Semana iha Tempo Comun (ANO A)